**KiVa carbonara kastmes**

Kiusamise näod võivad olla riigiti veidi erinevad, kuid sisu ja mõju on sama sarnased kui ühemunarakukaksikud, kogesime Erasmus+ Teachers Academia koolitusel Florences, mis kandis pealkirja „Group management and bullying prevention“.

Viie päeva pikkusel koolitusel osales lisaks meile, Kaare kooli õpetajatele Gerlile ja Agnesele, veel õpetajaid Rumeeniast, Hollandist, Hispaaniast, Prantsusmaalt ja Portugalist. Rahvusvahelisusele pani täpi i peale koolitaja Roberta, kes on pärit Brasiiliast, kuid olles abielus itaallasega, elab Itaalias.

Koolituse esimese päeva üheks esimeseks õppimiskohaks oligi, kuidas sellist eriilmelist seltskonda koostööle panna. Soojenduseks ehk jääpurustamiseks tuli täita bingoleht, mille täitmiseks ei jäänud muud üle, kui kõikide kursusekaaslastega suhelda. Suurem osas järgmiste päevade tegemistest oli samuti täidetud peamiselt erinevate praktiliste harjutuste ja mängudega, kus pidime tegutsema koos suuremate ja väiksemate gruppidena ning suhtlema, suhtlema, suhtlema. Seda vaatamata sellele, milline kellegi inglise keele tase oli, sest nagu selgus oli meie seas neid, kes rääkisid inglist täiesti vabalt vaid mõni üksik. Kuid keeleoskus ei takistanud suhtlemist kellelgi - teised tulid appi ja aitasid puuduvaid sõnu leida. Igatahes, läks nii, et juba koolituse teisel päeval tundusid need siit-sealt kokku tulnud kolleegid kuidagi omased ja armsad ning selles oligi ehk koolituse juhtmõte, sest nagu ütles meie koolitaja Robi: „Ennetamine on alati palju-palju lihtsam, kui pärast kiusamise tagajärgedega tegelemine.“.

Suurima saagina saimegi koolituselt kaasa paraja posu ideid ja töölehti ja läbitehtud harjutusi, kuidas indiviididest koosnevat inimrühma koos tegutsema ja üksteisega arvestama panna. Sest see ongi kiusamise ennetamise võti. Lihtne ja samas keeruline.

Alguse juurde naastes, kiusamise erinevad näod erinevate riikide koolides on tegelikult tõesti väga sarnased. Meieni ei ole küll veel jõudnud multikultuursuse ja rahvusvahelistumisega kaasnevad probleemid, kuid ka need taanduvad lõpuks lihtsale valemile, kus on kiusaja, kiusatav ja pealtvaatajad ning sekkujad, kes saavad seda ahelat lõhkuda.

Kindlasti oli üheks koolituse präänikuks selle asukoht: Florence ehk Firenze. Heal linnal mitu nime ja hea oli see linn küll, täis ajalugu, kauneid vaateid, mõnusat toitu ja toredaid inimesi.

PS. ehitasime grupitööna legoklotsidest ideaalse juhi mudeli, mida peame kindlasti oma koolijuhile tutvustama, sest tuli välja päris hea juht.

Kirja pannud Agnes Mein-Korv